b'\n_START_ARTICLE_\nBovec\n_START_SECTION_\nZgodovina\n_START_PARAGRAPH_\nNa jugozahodnem obmo\xc4\x8dju Kaninske vasi so odkrili kamnito pu\xc5\xa1\xc4\x8dico, \xc5\xbee pred desetletji pa kamnito orodje, kar je zna\xc4\x8dilno za konec kamene dobe in zgodnjo bronasto dobo (od konca 5. tiso\xc4\x8dletja do prve polovice 2. tiso\xc4\x8dletja pred na\xc5\xa1im \xc5\xa1tetjem). Te hribovske najdbe nakazujejo potek starih poti proti Koro\xc5\xa1ki. Iz Strmca je bronast polnoro\xc4\x8dajni me\xc4\x8d, iz Murne glave pa bronasto bodalo izpred ve\xc4\x8d kot treh tiso\xc4\x8dletij. _NEWLINE_Osamelec Ravelnik (tudi Rabeljk) ob robu Bov\xc5\xa1kega polja je bil poseljen \xc5\xbee v hal\xc5\xa1tatski dobi kot utrjena vi\xc5\xa1inska naselbina. Imela je mogo\xc4\x8dno obzidje, katerega ostanki so vidni \xc5\xa1e danes. Na razli\xc4\x8dnih to\xc4\x8dkah v Bovcu (Ograjnica, Radolje, v Bislih, Kasarne) so bili najdeni grobovi iz 5. do 4. stoletja pr. n. \xc5\xa1t. _NEWLINE_\xc5\xbde v 1. st. pr. n. \xc5\xa1t. je tod vodila rimska cesta iz kolonije Akvileje v Nori\xc5\xa1ko kraljestvo. O rabi pri\xc4\x8da najdba rimskega srebrnika s Klu\xc5\xbe, kovanega leta 91 pr. n. \xc5\xa1t. Na Bov\xc5\xa1kem polju sta se izoblikovali dve poselitveni jedri. Na Ravelniku so na\xc5\xa1libronasta kipca Minerve in Herkula ter odlomke \xc5\xa1e treh kipcev. To ka\xc5\xbee na sveti\xc5\xa1\xc4\x8de ob poti. Drugo naselje je bilo na obmo\xc4\x8dju dana\xc5\xa1nje cerkve Device Marije v Polju. Tu so odkrili ostanke ville rustice, ki je delovala od 1. do 4. stoletja._NEWLINE_Zgodnjesrednjeve\xc5\xa1ko poselitev v sredini ali drugi polovici 8. stoletja ka\xc5\xbee okostni grob z ogrlico iz steklenih jagod najden ob cerkvi Marije v Polju. \xc5\xbdelezna sekira iz 9. ali 10. stoletja, najdena v dolini Mo\xc5\xbenice, sega v \xc4\x8das, ko so tu \xc5\xbee \xc5\xbeiveli Slovenci in verjetno \xc5\xbee prevzeli kr\xc5\xa1\xc4\x8danstvo. _NEWLINE_Naselje se prvi\xc4\x8d omenja leta 1174, ko je grad v Klu\xc5\xbeah postal strate\xc5\xa1ko pomembnej\xc5\xa1i od Ravelnika._NEWLINE_Med prvo svetovno vojno je na Bov\xc5\xa1kem in v dolini So\xc4\x8de potekala frontna \xc4\x8drta med italijansko in avstro-ogrsko vojsko. Spopadi na obmo\xc4\x8dju Rombona, Bov\xc5\xa1ke kotline, Ravelnika, Slatenika, Krnskega pogorja ter pogorja nad Tolminsko kotlino in Kobaridom so za seboj pustili \xc5\xa1tevilne utrdbe, kaverne, strelske jarke, ostaline in pokopali\xc5\xa1\xc4\x8da, ki jih danes povezuje Pot miru. _NEWLINE_Bovec je mesto od leta 1951, sestavljajo ga Dvor, Mala vas, Trg Golobarskih \xc5\xbertev, Kot, Brdo, apartmajsko naselje Kaninska vas ter zaselki Ravna, Ravni Laz, Vodenca, Za \xc5\xa0ijo in Zavrzelno. Zidane stavbe bov\xc5\xa1kega tipa so nove, ker je del naselja leta 1903 uni\xc4\x8dil po\xc5\xbear, med boji v 1. svetovni vojni pa je bilo skoraj v celoti poru\xc5\xa1eno. Kljub temu je tudi po obnovi ohranilo prvotno podobo. Ob glavni ulici so dvonadstropne hi\xc5\xa1e mestnega videza.\n_START_SECTION_\nNaravne nesre\xc4\x8de\n_START_PARAGRAPH_\nBovec ves \xc4\x8das pretresajo razli\xc4\x8dne naravne nesre\xc4\x8de. Med zadnje spadajo mo\xc4\x8dnej\xc5\xa1i potresi (1976, 1998, 2004) in zemeljski plaz v Logu pod Mangartom (2000), ki je izrazito spremenil podobo pokrajine.\n_START_SECTION_\nBovec danes\n_START_PARAGRAPH_\nVeliko ljudi je zaposlenih v turizmu, \xc4\x8deprav je industrija \xc5\xa1e vedno glavni vir zaslu\xc5\xbeka. Tu je kovinska indrustrija Letrika. V mestu je ve\xc4\x8d hotelov in gosti\xc5\xa1\xc4\x8d. Turisti\xc4\x8dno ponudbo dopolnjujejo \xc5\xa1portno letali\xc5\xa1\xc4\x8de, ki le\xc5\xbei okoli 800 m ju\xc5\xbeno od mesta, kamp in leta 1973 zgrajena kro\xc5\xbena kabinska \xc5\xbei\xc4\x8dnica, smu\xc4\x8di\xc5\xa1\xc4\x8da Kanin, ki je bila obnovljena konec leta 2016.\n_START_SECTION_\nZnamenitosti\n_START_PARAGRAPH_\nOb vhodu v dolino Bav\xc5\xa1ico je dobro ohranjena trdnjava Klu\xc5\xbee, ki je bila zelo pomembna med napoleonskimi vojnami. Ob kri\xc5\xbei\xc5\xa1\xc4\x8du cest proti Predelu in Vr\xc5\xa1i\xc4\x8du je avstrijsko voja\xc5\xa1ko pokopali\xc5\xa1\xc4\x8de.\n_START_SECTION_\nSakralna dedi\xc5\xa1\xc4\x8dina\n_START_PARAGRAPH_\nV sredi\xc5\xa1\xc4\x8du naselja stoji prvotno gotska, kasneje v neoromanskem slogu prezidana \xc5\xbeupnijska cerkev sv. Urha do katere vodi monumentalno stopni\xc5\xa1\xc4\x8de. _NEWLINE_Zraven kampa je gotska cerkev device Marije v Polju iz 16. stoletja. V prvi svetovni vojni je bila cerkev mo\xc4\x8dno po\xc5\xa1kodovana. Po vojni je bila njena zunanja podoba delno spremenjena, v notranjosti so se ohranile le freske na levi strani slavoloka.\n_START_SECTION_\nZnane osebnosti\n_START_PARAGRAPH_\nV Bovcu se je rodil pravnik Stojan Pretnar in slovenski dirigent in skladatelj Ambro\xc5\xbe \xc4\x8copi.'